送不伐赴天府儀曹
作者：釋德洪
朝代：宋

paragraphs: 長沙解嶺海，浩壤冠南楚。
豈止風物繁，山水亦清富。
然以余觀之，兩者未足數。
雖曰大藩地，要以多賢故。
元侯汝潁奇，家世工酌古。
朅來簿書中，見此廊廟具。
三年令小邑，野鶴剪翎羽。
側腦望雲漢，奮躍思遠舉。
忽聞除書至，當得贊天府。
婢僕想京華，一室譁兒女。
便覺駝鐸聲，吹帽黄塵路。
舉首望絳闕，金碧礙雲雨。
富貴來自天，車馬氣成霧。
遙知念舊遊，笑與同僚語。